I Nordjylland kører vi flest vilde dyr ned. Faktisk køres 34 procent af dyrene ned i tre kommuner.

Dyrenes Beskyttelse regner med at få mere end 1.000 henvendelser om påkørsler af vilde dyr i løbet af maj. Det er nemlig højsæson for påkørsler af hjorte, og tal fra 2022 viser, at langt de fleste sker i nordjyske kommuner. Faktisk er 34 procent af alle påkørsler, der er indberettet til 1812 foregået i enten Aalborg, Hjørring eller Frederikshavn Kommune. Alene i nat har der været en påkørsel af en hjort lidt uden for Gandrup lidt efter midnat. Mange hjorte - og andre dyr, der påkøres - omkommer ikke nødvendigvis ved påkørslen. Derfor kan dyret risikere at lide i lang tid på grund af skaderne fra påkørslen. Det kan blive farligt for andre Vejdirektoratet har sammen med Naturstyrelsen, Miljøstyrelsen, Schweiss-registret og Dyrenes Beskyttelse nu lanceret en kampagne , der skal informere trafikanterne om, hvordan man skal håndtere det, hvis man påkører et dyr. - Kampangnen lancerer vi, fordi det jo ikke er hver dag, man møder en hjort i trafikken. Derfor kan mange blive i tvivl om, hvad man egentlig skal gøre. Derfor sætter vi fokus på det, så dyrene ikke skal ligge og lide, forklarer Marianne Steffensen, der er afdelingsleder i Vejdirektoratet. Men det er ikke kun for dyrets skyld, at det er vigtigt at ringe 1812. Det er også vigtigt i forhold til at få fjernet dyrene, så de ikke ligger på vejen, hvor der kan opstå farlige situationer, når andre trafikanter kommer forbi. Hvert år påkøres mere end 10.000 vilde dyr i trafikken.